นันแบงก์-ลีสซิ่ง ยื่นพิโกไฟแนนซ์
คลัง แย้มมีนันแบงก์กับลีสซิ่ง สนใจยื่นใบสมัครทำพิโกไฟแนนซ์แล้ว 26 ราย
19 ม.ค. 2560

คลัง แย้มมีนันแบงก์กับลีสซิ่ง สนใจยื่นใบสมัครทำพิโกไฟแนนซ์แล้ว 26 ราย
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า หลังจากเปิดให้มีการยื่นเอกสารเพื่อขอใบอนุญาตทำโครงการสินเชื่อเพื่อประชาชนใช้บริโภคกรณีฉุกเฉินหรือพิโกไฟแนนซ์ เป็นเวลา 1 เดือนที่ผ่านมา ขณะนี้มีผู้ประกอบการยื่นขอใบอนุญาตแล้ว 26 รายกระจายทั่วประเทศ ได้แก่ จ.กรุงเทพฯ ปทุมธานี กำแพงเพชร พิจิตร บึงกาฬ บุรีรัมย์ สุรินทร์ ร้อยเอ็ด ตรัง ภูเก็ต เป็นต้น
สำหรับรายชื่อที่ยื่นขอใบอนุญาตพิโกไฟแนนซ์ พบว่า มีผู้ประกอบธุรกิจนันแบงก์และลีสซิ่ง รวมถึงผู้ประกอบการที่จดทะเบียนเป็นห้างหุ้นส่วน ซึ่งบางรายเชื่อว่าน่าจะเป็นเจ้าหนี้นอกระบบมายื่นขอจดทะเบียนพิโกไฟแนนซ์
“มีผู้ประกอบการที่เป็นบิ๊กเนมที่ทำลีสซิ่งกับนันแบงก์อยู่แล้ว สนใจทำพิโกไฟแนนซ์ด้วย และมีบางรายที่คาดว่าน่าจะเป็นเจ้าเดียวที่ยื่นเปิดพิโกไฟแนนซ์ กระจายในหลายจังหวัดประมาณ 3-4 แห่ง “ นายกฤษฎา กล่าว
ทั้งนี้ จะเร่งตรวจสอบเอกสารและอนุมัติผู้ที่ผ่านเกณฑ์รอบแรกและจะเปิดตัวและให้ใบอนุญาตพิโกไฟแนนซ์มากกว่า 10 ราย ในวันแถลงข่าวเปิดตัวโครงการแก้หนี้นอกระบบเร็วๆ นี้